Mahumapelo moet met ANC-hoës vergaderSupra Mahumapelo, die premier van Noordwes. Argieffoto: http://premier.nwpg.gov.za Die ANC in Noordwes het die aanbeveling van die party se nasionale werkskomitee (NWK) dat premier Supra Mahumapelo en die topbestuur van die ANC moet vergader, verwelkom. Sussana Dantjie, provinsiale sekretaris van die party, het Donderdag gesê sy glo dat dit regverdig is as iemand van iets beskuldig word en reeds “tereg staan in die hof van openbare opinie” om eers as onskuldig geag te word totdat die persoon as skuldig uitgewys word en ŉ kans gegun te word om hom- of haarself te verdedig. Dantjie meen daar moet regverdigheid wees en al die kante van die storie moet gehoor word. “Ons premier en provinsiale voorsitter [Mahumapelo] is nooit die geleentheid gegee om vir homself te praat in vergaderings en openbare platforms nie en ons is bly dat hy uiteindelik die kans gaan kry om sy kant van die storie te vertel.” ŉ Vlaag van gewelddadige betogings het op 18 April in Noordwes uitgebreek te midde van eise dat Mahumapelo as premier moet bedank. Winkels is geplunder en eiendom is beskadig tydens dié betogings. Die NWK het Woensdag tydens ŉ vergadering in Kaapstad aanbeveel dat die nasionale beamptes met Mahumapelo moet vergader om alle beskikbare konstruktiewe opsies te bespreek om die voortslepende dooiepunt in die belang van die mense van Noordwes en die provinsie op te los.